Up-124/99
Natisni
Opravilna št.:
Up-124/99
Datum odločitve:
16. 2. 2000
ECLI:
ECLI:SI:USRS:2000:Up.124.99
Akt:
Ustavna pritožba A. A. zoper Odlok o slovenskem delu Pridružitvenega parlamentarnega odbora (Uradni list RS, št. 67/98)
Izrek:
Ustavna pritožba A. A. zoper Odlok o slovenskem delu Pridružitvenega parlamentarnega odbora se zavrže.
Evidenčni stavek:
Ker je ustavna pritožba vložena prepozno, jo je Ustavno sodišče zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.

Prepozna ustavna pritožba, rok za vložitev.
Pravna podlaga:
Zakon o upravnem sporu (ZUS), 1. čl.

Zakon o Ustavnem sodišču (ZUstS), 51., 1. al. 2. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
21. 5. 1999
Vrsta odločitve:
sklep
Vrsta rešitve:
zavrženje
Dokument:
US19940
Up-124/99
16. 2. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 16. februarja 2000
s k l e n i l o:
Ustavna pritožba A. A. zoper Odlok o slovenskem delu Pridružitvenega parlamentarnega odbora (Uradni list RS, št. 67/98) se zavrže.
O b r a z l o ž i t e v
1. Pritožnik vlaga ustavno pritožbo zoper v izreku navedeni Odlok, ki ga je sprejel Državni zbor na seji dne 24. 9. 1998.
Meni, da je bil Odlok sprejet v nasprotju z 246. členom Poslovnika Državnega zbora. Komisija za volitve, imenovanja in administrativne zadeve namreč o predlogu za člane odbora ni glasovala na podlagi predložene liste kandidatov ampak poimensko. S tem ko ni bil imenovan v odbor, pa naj bi mu bili kršeni pravici do enakosti pred zakonom (14. člen Ustave) in do svobode izražanja (39. člen Ustave). Razlog neimenovanja naj bi bilo njegovo politično prepričanje.
2. Pritožnik je svojo vlogo izrecno opredelil kot ustavno pritožbo, ki se lahko vloži zoper posamične akte državnih organov. Zakon o Ustavnem sodišču (Uradni list RS, št. 15/94 - v nadaljevanju: ZUstS) predpisuje procesne pogoje, ki morajo biti izpolnjeni, da lahko Ustavno sodišče obravnava ustavno pritožbo. Po prvem odstavku 52. člena ZUstS se mora ustavna pritožba vložiti v 60 dneh od dneva vročitve posamičnega akta. V obravnavanem primeru je izpodbijani akt Odlok Državnega zbora, ki je bil objavljen v Uradnem listu dne 2. 10. 1998, veljati pa je začel z dnem sprejema (torej 24. 9. 1998). Rok za vložitev ustavne pritožbe zoper tak akt je začel teči z dnem njegove objave, zato je ustavna pritožba, vložena 21.5.1999, očitno prepozna.
3. Poleg tega pa niso izpolnjeni niti drugi procesni pogoji. Po prvem odstavku 51. člena ZUstS se ustavna pritožba lahko vloži šele, ko so izčrpana vsa pravna sredstva. Pritožnik ne navaja, da bi sploh uveljavljal kakšno pravno varstvo. Po 1. členu Zakona o upravnem sporu (Uradni list RS, št. 50/97 in 65/97 - ZUS) pa je v upravnem sporu zagotovljeno sodno varstvo tako za odločanje o zakonitosti posamičnih aktov in dejanj, s katerimi se posega v ustavne pravice posameznika, kot tudi za odločanje o zakonitosti aktov državnih organov, izdanih v obliki predpisa, kolikor urejajo posamična razmerja.
4. Ker za obravnavanje te ustavne pritožbe niso izpolnjeni procesni pogoji, jo je Ustavno sodišče zavrglo.
5. Senat Ustavnega sodišča je ta sklep sprejel na podlagi prve in druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko.
Predsednica senata
Milojka Modrijan